**HMAS Oxley** (viirinumerot S57 ja S28) oli Australian kuninkaallisen laivaston Oxley-luokan sukellusvene.

Valmistus
---------

*Pääartikkeli: Oxley-luokka*
Alus tilattiin Scotts Shipbuilding and Engineering Companyltä Greenockista, missä köli laskettiin 2. heinäkuuta 1964. Se laskettiin vesille 24. syyskuuta 1965 kumminaan Australian lähetystön johtajan Sir Alexander Downerin puoliso Lady Mary Downer. Alukselle siirrettiin Britannian kuninkaallisen laivaston kouluttamat 25 upseeria ja merimiestä valmistelemaan aluksen palvelukseenottoa. Alus läpäisi 27. maaliskuuta 1967 koeajot ja otettiin palvelukseen 18. huhtikuuta 1967 ensimmäisenä päällikkönään kapteeniluutnantti David Lorrimer.

Palvelus
--------

Miehistön koulutus saatiin päätökseen ja alus aloitti 12. kesäkuuta kotimatkansa Portsmouthista vieraillen Bermudalla, Jamaikalla, Panamassa ja Pearl Harborissa. Alus saapui Sydneyyn 18. elokuuta. Aluksen saavuttua vihittiin käyttöön uusi sukellusvenetukikohta *HMAS Platypus*, jolloin 4. sukellusvenelaivue siirrettiin Britannialta Australialle. Laivuetta täydennettiin aluksi *HMS Tabardilla* ja *HMS Trumpilla*, koska Australian omat alukset olivat vasta rakenteilla.

Alus vieraili 1968 Hobartissa Australian päivän juhlallisuuksissa ja saattoi 22. maaliskuuta *Tabardin* kotimatkalle. *Oxley* osallistui kesäkuussa itärannikolla ensimmäisen kerran sukellusveneidentorjuntaharjoitukseen, jonka päätyttyä alus osallistui heinäkuussa ensimmäiseen vastaavaan harjoitukseensa Uuden-Seelannin vesillä.

Syyskuun lopulla alus vieraili Noumeassa ennen kuin se palasi Australiaan, missä alus osallistui Coral Sands harjoitukseen. Harjoitus päättyi 14. lokakuuta laivaston saapumiseen Sydneyn satamaan, mitä seurasi lukuisa joukko katsojia.

Alus siirrettiin 17. huhtikuuta 1969 tarkastettavaksi Cockatoo Islandin telakalle, mistä se vapautui 3. kesäkuuta. Alus osallistui laivastoviikkoon, jolloin se oli 27. syyskuuta avoinna yleisölle.

Alus lähti 23. helmikuuta 1970 Platypuksesta ensimmäiselle partiomatkalleen Kaakkois-Aasiaan. Se saapui 11. maaliskuuta Singaporeen, mistä se jatkoi Manilaan SEATO maiden Sea Rover harjoitukseen. Harjoitus järjestettiin Etelä-Kiinan merellä ja se päättyi 9. huhtikuuta laivaston saapumiseen Sattahipin satamaan. Seurannut Crackshot harjoitus päättyi Singaporen satamaan ja Bersatu Padu harjoitus oli sarjan viimeinen harjoitus. Alus saapui 14. heinäkuuta 1970 Sydneyyn, mistä se lähti 24. lokakuuta Länsi-Australiaan Swan Lake harjoitukseen.

Alus siirrettiin 18. maaliskuuta 1971 huollettavaksi Cockatoo Islandin telakalle, mistä se vapautui 23. maaliskuuta 1973. Alus oli koejoissa ja miehistön koulutuksessa sekä erilaisissa harjoituksissa Itä-Australian vesillä, kunnes se lähti 23. elokuuta Auckex 73 harjoitukseen Uuteen-Seelantiin. Alus palasi 22. syyskuuta Sydneyyn ja osallistui lokakuussa Tame Tiger harjoitukseen sekä RAN Research Laboratory Trials testeihin marraskuussa.

Vuoden 1974 alussa alus osallistui lukuisiin harjoituksiin, kunnes se lähti 25. helmikuuta Adelaideen ja Fremantleen ja edelleen Kaakkois-Aasiaan. Alus osallistui Bali Hai ja Springboard harjoituksiin sekä vieraili Singaporessa ja Bangkokissa. Alus oli Singaporessa kuukauden huollettavana ennen palaamistaan 20. toukokuuta Australiaan. Alus saapui 31. toukokuuta Cairnsiin, missä se osallistui Kangaroo I harjoitukseen. Boomerang I harjoituksen jälkeen alus palasi 20. kesäkuuta Platypusiin lepoon ja huoltoon. Harjoitus ja huoltojakso kesti elokuusta marraskuuhun, minä aikana pidettiin avoimet ovet vuoden 1974 laivastoviikolla 12. lokakuuta. Alus oli 1. marraskuuta alkaen Uudessa-Seelannissa vieraillen Aucklandissa, Akaroassa ja Dunedinissa, kunnes se palasi Hobartin kautta Sydneyyn 1. joulukuuta.

Vuoden 1975 ensimmäisen puoliskon alus oli Itä-Australiassa osallistuen erilaisiin harjoituksiin. Se lähti 4. elokuuta Sydneystä Kaakkois-Aasiaan vieraillen etelärannikon satamissa, kunnes se saapui Singaporeen 8. syyskuuta. Alus vieraili Surabayassa ja Jakartassa ennen paluuta Sydneyyn 13. marraskuuta.

Kesäkuussa 1976 oli Queenslandissa alueenaan Korallimeri, missä se vieraili Bundabergissä, Mackayssä ja Fraser Islandilla. Alus osallistui lokakuussa Kangaroo II harjoitukseen ja jatkoi harjoittelua, kunnes se kiinnittyi Platypusissa laituriin miehistön joululomia varten.

Vuoden 1977 helmikuusta huhtikuuhun muodostui sarjaksi vierailuja Hobartissa, Geelongissa ja Portlandissa, kunnes se lähti kesäkuussa Brisbaneen. Alus siirrettiin 25. heinäkuuta modernisoitavaksi (engl. *Submarine Weapons Update Program*) Cockatoo Islandin telakalle, jolloin se poistettiin 5. syyskuuta palveluksesta. Alukselle asennettiin uudet kaikuluotaimet, digitaalinen taistelunjohtojärjestelmä ja kyky käyttää Mk 48 torpedoja sekä Harpoon merimaaliohjuksia.

Alus palautettiin 20. marraskuuta 1978 palvelukseen ilman erityisiä seremonioita. Se vapautui 22. tammikuuta 1980 telakalta, minkä jälkeen aloitettiin koeajot ja miehistön koulutus. Alus lähti Sydneystä Aucklandiin, mistä se palasi 11. toukokuuta 1980. Alus vieraili 14. lokakuuta Noumeaulla, mistä se palasi Brisbaneen laivastoviikolle 20. lokakuuta. Se saapui 27. lokakuuta Sydneyyn, missä alus siirrettiin huollettavaksi Cockatoo Islandin telakalle. Alus palasi 14. joulukuuta Platypukseen.

Alus lähti 6. tammikuuta 1981 miehistönkoulutukseen, kunnes se osallistui Newcastlessa toisiin Australia päivän juhlallisuuksiin. Koejoat jatkuivat helmikuun, jona aikana alus vieraili Tasmaniassa Burniessa ja osallistui Sea Eagle harjoitukseen. Alus lähti 13. toukokuuta komennukselle Havaijille testaamaan Mk 48 torpedoja sekä harjoituksiin ilmavoimien P-3B Orion merivalvontakoneiden kanssa. Alus saapui 1. kesäkuuta Pearl Harboriin, minkä jälkeen se osallistui lukuisiin koulutuksiin ja harjoituksiin. Heinäkuun puolivälissä alus saavutti valmiuden Mk 48 torpedojen käyttöön. Alus lähti 5. elokuuta Pearl Harborista ja saapui 24. elokuuta Platypusiin.

Syyskuussa alus osallistui Sea Eagle 81-2 harjoitukseen, kuukauden lopulla se osallistui kansainväliseen sukellusveneidentorjuntakilpailuun ja lokakuussa vielä Kangaroo 81 harjoitukseen, minkä jälkeen alus siirrettiin 24. marraskuuta huollettavaksi Cockatoo Islandin telakalle. Alus vapautui 14. joulukuuta telakalta, minkä jälkeen se palasi Platypukseen jouluksi.

Aluksella aloitettiin koeajot ja miehistön koulutus 9. tammikuuta 1982, jolloin se osallistui Sea Eagle 82-1 harjoitukseen. Vuoden aikana se osallistui vielä lukuisiin harjoituksiin eri osastojen mukana. Alus lähti 23. elokuuta Sydneystä Adelaideen hinattavan kaikuluotaimen testaukseen, mistä se palasi Sydneyyn 13. syyskuuta.

Alus lähti 10. lokakuuta Sydneystä Uuteen-Seelantiin TASMANEX 82 harjoitukseen, mitä seurasi vierailu Aucklandissa ja Gisbornessa. Alus palasi 6. marraskuuta Sydneyyn, missä se kolaroi *Chiquitan* kanssa. Alus siirrettiin 8. marraskuuta huollettavaksi Cockatoo Islandin telakalle, mistä se palasi Platypukseen 30. marraskuuta.

Tammikuun 1983 lopulla alus lähti koeajoihin ja miehistön koulutukseen ennen monikansallista Sea Eagle harjoitusta ja nelipäiväistä vierailua Melbournessa, jolloin aluksella kävi kaikkiaan yli 3 000 vierailijaa. Alus palasi 18. maaliskuuta Platypukseen, mistä se lähti huhtikuun alussa Grim Jim harjoitukseen, joka oli sukellusveneiden komentajakurssin merisotaharjoitus. Harjoituksen päätyttyä se lähti Tasmanian alueelle erilaisiin harjoituksiin kuten TAMEX 83-2 sekä virallisiin tehtäviin. Alus palasi 13. toukokuuta Sydneyyn.

Alus lähti 30. elokuuta Sydneystä Kangaroo 83 harjoitukseen Port Hedlandiin, jonne se saapui 13. syyskuuta. Harjoitus päättyi 14. lokakuuta ja siihen osallistui noin 7 000 henkeä Australian, Uuden-Seelannin ja Yhdysvaltain asevoimista. Alus saapui 24. lokakuuta Fremantleen ja edelleen Sydneyyn 3. marraskuuta.

Alus osallistui 15. tammikuuta 1984 alkaen rutiiniharjoitteluun sekä erilaisiin huoltoihin, kunnes se lähti 30. huhtikuuta Sydneystä Port Vilan kautta Havaijille. Alus osallistui TAMEX 84-3 harjoitukseen ennen saapumistaan Pearl Harboriin 25. toukokuuta *HMAS Ovensin* kanssa. Ne osallistuivat 30. toukokuuta alkaneeseen RIMPAC 84 harjoitukseen, joka päättyi 14. kesäkuuta Pearl Harborissa. Sukellusveneet lähtivät 2. heinäkuuta Pearl Harborista ja *Oxley* saapui Sydneyyn 27. heinäkuuta vierailtuaan matkalla Apiassa.

Alus lähti 17. syyskuuta miehistönkoulutukseen ja Fleet Concentration Period 84-2 harjoitukseen, minkä jälkeen se jatkoi kuukauden lopulla matkaansa Länsi-Australiaan. Suurta valliriuttaa ylittäessään aluksen generaattori rikkoutui, mikä rajoitti myös osallistumista Sandgroper 84 harjoitukseen, minkä päätyttyä se palasi korjattavaksi *HMAS Stirlingiin*. Alus palasi 1. marraskuuta Platypukseen.

Alus osallistui TASMANEX 84 harjoitukseen Uudessa-Seelannissa, jonne se lähti 21. marraskuuta Sydneystä. Alus vieraili Aucklandissa ja Nelsonissa ennen paluuta 16. joulukuuta. Alus oli laiturissa joulun ja uuden vuoden ennen hinaamista sataman toiselle puolelle Cockatoo Islandin telakalle modernisoitavaksi 7. tammikuuta 1985. Telakalla alukselta poistettiin takaosan torpedoputket, uudistettiin viesti- ja tulenjohtojärjestelmät, lisättiin mahdollisuus kiinnittää Yhdysvaltain laivaston Deep Submergence Rescue Vehicle, asennettiin kaikuluotaimen analyysijärjestelmä sekä pinnoitettiin uudelleen. Alus vapautui telakalta 12. helmikuuta 1987, jolloin se palasi Platypukseen. Aluksella tehtiin sataman alueella uusien järjestelmien hyväksyntäkokeita, joiden jälkeen se lähti avomeritesteihin, miehistön koulutukseen. Alus hyväksyttiin 8. kesäkuuta operatiiviseen palvelukseen, minkä jälkeen se vieraili kesäkuun lopulla Devonportissa.

Alus lähti 2. syyskuuta Sydneystä Länsi-Australiaan, missä se osallistui Valiant Usher harjoitukseen ja uuden sukellusvenetukikohdan Stirlingin virallisiin avajaisiin 20. syyskuuta. Lyhyen huoltojakson jälkeen alus lähti Albanyyn ja edelleen Aucklandiin, jonne se saapui 26. lokakuuta. Vierailtuaan Gisbornessa alus lähti Sydneyyn, jonne se saapui 13. marraskuuta. Alukselta poistettiin akustot, jotka korvattiin uusilla. Alus oli satamassa vuoden lopun.

*Oxley* siirrettiin 20. helmikuuta 1988 uuteen tukikohtaansa Stirlingiin, missä se teki erilaisia koeajoja ja harjoitteita, kunnes se siirrettiin huollettavaksi telakalle Stirlingissä. Alus palasi 15. kesäkuuta palvelukseen.

Alus lähti 4. heinäkuuta Singaporeen, jonne matkatessaan se osallistui TAMEX 88-3 harjoitukseen. Alus saapui 15. heinäkuuta Singaporeen, mistä se lähti kaksi päivää myöhemmin Etelä-Kiinan merelle monikansalliseen Starfish 88 harjoitukseen, joka kesti 18.-28. heinäkuuta. Harjoituksen päätyttyä alus palasi Singaporeen ja vieraili Bangkokissa ennen paluuta Australiaan. Alus saapui 16. syyskuuta Sydneyyn.

*Oxley*, *HMAS Orion* ja *HMAS Onslow* harjoittelivat 26. syyskuuta uutta sukellusveneidentorjuntaa. Seuraavana päivänä osastoon liittyi *HMAS Otway*, minkä jälkeen alukset ajoivat pinnalla rivissä Sydneyn satamaan (engl. *Bicentennial Celebration Submarine Entry*). Kuukauden lopun *Oxley* oli Itä-Australiassa vieraillen Geelongissa ennen paluuta Stirlingiin, jonne se saapui 29. lokakuuta.

Lyhyen huoltojakson jälkeen alus osallistui Esperancen eteläpuolella EXTENDEX 88-1 harjoitukseen, jonka päätyttyä se vieraili 2.-6. marraskuuta Esperancessa. Alus palasi 14. joulukuuta. Lyhyen harjoittelujakson jälkeen alus siirrettiin 9. tammikuuta 1989 ASIn telakalle Cockburn Soundiin. Telakointi alkoi 8. helmikuuta ja päättyi 20. maaliskuuta, jolloin alus hinattiin Stirlingiin. Alus lähti huhtikuussa Albanyn eteläpuolelle miehistön koulutukseen ja siirtyi 20. huhtikuuta Itä-Australiaan, mistä se palasi 12. toukokuuta Stirlingiin.

Alus saapui 9. elokuuta Darwiniin Kangaroo 89 harjoitukseen, jonka päätyttyä se lähti 20. elokuuta Darwinista. Alus saapui seitsemän vuorokautta myöhemmin Singaporeen. Se vieraili Lumutissa ja Penangissa ennen lähtöä Australiaan 30. lokakuuta. Alus suoritti Australiaan palattuaan syväsukelluskokeita 9. marraskuuta. Seuraavana päivänä ilmoitettiin tulipalosta toisessa päämoottorissa, mikä pakotti aluksen nousemaan pintaan. Vikaa ei kyetty korjaamaan merellä, joten alus palasi 11. marraskuuta Stirlingiin.

Alus luovutettiin ASIlle, joka siirsi sen telakalle helmikuun alussa 1990. Alus palasi 10. helmikuuta Stirlingiin, mistä se lähti 16. maaliskuuta Seychelleille Port Victoriaan. Alus läpäisi 19. huhtikuuta Suezin kanavan ja kulki Välimeren poikki. Alus ankkuroitui 24. huhtikuuta Anzac Coveen, jossa oli myös yhdeksän Turkin laivaston ja kaksi Ranskan laivaston alusta sekä *HMAS Tobruk* ja *HMAS Sydney*. Seuraavana aamuna aluksen miehistö osallistui Anzac Bayn 75. vuosipäivän aamun jumalanpalvelukseen Ari Burnussa Gallipolissa, minkä jälkeen alus johti muut alukset pois Anzac Covesta Dardanellien läpi Marmaramerelle. Matka päättyi sukellusvene *HMAS AE2:n* viimeiselle tunnetulle paikalle, missä järjestettiin muistotilaisuus.

Alus kiinnittyi 3. toukokuuta laituriin Taranton laivastotukikohdassa. Miehistö tapasi 5. toukokuuta paavi Johannes Paavali II:n. Italiasta alus jatkoi matkaansa Sudanlahdelle Kreetalle, missä se osallistui Kreetan taisteluiden 49. vuosipäivään. Matka jatkui Aleksandriaan ja edelleen Suezin kanavaan. Alus teki suunnittelemattoman vierailun Cochiniin, kun oli havaittu vika propulsio- ja viestijärjestelmissä. Vikojen korjaamisen jälkeen alus jatkoi matkaansa Singaporeen, jonne se saapui 25. kesäkuuta. Alus osallistui Malesian Pulau Tiomanilla Starfish harjoitukseen, minkä jälkeen se palasi 24. heinäkuuta Stirlingiin.

Alus harjoitteli Australian vesillä, kunnes se palasi 6. joulukuuta Stirlingiin joulun viettoon. Alus lähti tammikuun 1991 alussa Mk 48 torpedoiden käyttöönottotesteihin ennen ASIlle siirtoa. Alus oli telakalla 28. tammikuuta alkaen ja vapautui 20. helmikuuta, minkä jälkeen koeajot suoritettiin Länsi-Australiassa.

Alus lähti 20. huhtikuuta Stirlingistä Kaakkois-Aasiaan. Se osallistui Etelä-Kiinan merellä Starfish 91 harjoitukseen, jonka päätyttyä se saapui 13. toukokuuta kahden viikon vierailulle Singaporeen. Alus lähti 27. toukokuuta Etelä-Kiinan merelle koeajoihin ja järjestelmätarkastuksiin ennen kiinnittymistä laituriin Hongkongissa 5. heinäkuuta. Alus lähti 11. heinäkuuta Thaimaanlahdelle Austhai 91 harjoitukseen. Taifuuni Zeke vaurioitti alusta, joka joutui palaamaan Singaporeen korjattavaksi. Alus oli 18.-30. heinäkuuta telakalla, minkä jälkeen se lähti paluumatkalle Australiaan. Alus saapui 4. elokuuta Stirlingiin.

Alus teki viimeisen matkansa Itä-Australiaan, kun se saapui 8. marraskuuta Platypusiin. Harjoiteltuaan itärannikolla se lähti pohjoiseen Queenslandin rannikolle Lungfish harjoitukseen. Alus vieraili Brisbanessa ennen kuin palasi Stirlingiin 21. joulukuuta.

Tammikuussa 1992 alus vieraili Albanyssä ja Geraldtonissa sekä harjoitteli sukeltajien ja lentokoneiden kanssa. Alus saapui 6. helmikuuta viimeisen kerran Stirlingiin, missä se poistettiin palveluksesta 13. helmikuuta purjehdittuaan 54 910 tunnin aikana 403 056 merimailia. Aluksen 18 tonnia painava torni leikattiin irti ja sijoitettiin Australian laivaston sukellusvenekoulutuskeskukseen Stirlingiin. Muutamaa päivää myöhemmin hylky hinattiin Cockburn Soundiin ASI:n tiloihin kierrätettäväksi ennen varsinaista romutusta.

Lähteet
-------

* Gardiner, Robert (toim.): *Conway’s All the World’s Fighting Ships 1947–1995*. Lontoo: Conway Maritime Press, 1995. ISBN 0-85177-605-1. (englanniksi)

### Viitteet

1. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33  HMAS Oxley (II) Royal Australian Navy. Viitattu 11.12.2016. (englanniksi)

*Oberon*-luokan sukellusveneet

|  |  |
| --- | --- |
| Royal Navy | *HMS Oberon* - *HMS Odin* - *HMS Orpheus* - *HMS Olympus* - *HMS Osiris* - *HMS Onslaught* - *HMS Otter* - *HMS Oracle* - *HMS Ocelot* - *HMS Otus* - *HMS Opossum* - *HMS Onyx*(I) - *HMS Opportune* - *HMS Onyx* |
| Australian laivasto | *HMAS Onslow* - *HMAS Orion* - *HMAS Otama* - *HMAS Otway* - *HMAS Ovens* - *HMAS Oxley* |
| Kanadan laivasto | *HMCS Ojibwa* (ex-HMS Onyx) - *HMCS Onondaga* - *HMCS Okanagan* |
| Brasilian laivasto | *Humaitá* - *Tonelero* - *Riachuelo* |
| Chilen laivasto | *Hyatt* - *O'Brien* |

|  |
| --- |
| Edeltäjä: Porpoise-luokka – Seuraaja: Upholder-luokka |